ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ - συντονισμένη απάντηση των κρατών μελών στο έγγραφο του ΔΟΠΑ (ICAO) AN 11/1.3.16-02/23 περί των νέων προδιαγραφών προστασίας για τις θύρες του θαλάμου πληρώματος διακυβέρνησης

1- ΙΣΤΟΡΙΚΗ ΑΝΑΔΡΟΜΗ

Συνεπεία των τραγικών γεγονότων της 11ης Σεπτεμβρίου 2001, κατά τη διάρκεια των οποίων η διενέργεια των τρομοκρατικών πράξεων επιτεύχθηκε με την πρόσβαση στο θάλαμο του πληρώματος διακυβέρνησης και την απόκτηση του ελέγχου των χειριστηρίων διακυβέρνησης του αεροσκάφους, ο Διεθνής Οργανισμός Πολιτικής Αεροπορίας, οι ρυθμιστικοί φορείς των κρατών μελών και ο κλάδος των αεροπορικών μεταφορών σε παγκόσμια κλίμακα συνεργάστηκαν για την κατάρτιση νέων προδιαγραφών προστασίας για τις θύρες του θαλάμου του πληρώματος διακυβέρνησης καθώς και για να αποτραπεί η επανάληψη των περιστατικών αυτών.

Κατά την έκτακτη Υπουργική Διάσκεψη του ΔΟΠΑ που πραγματοποιήθηκε στο Μόντρεαλ από τις 19-20 Φεβρουαρίου του 2002, επιτεύχθηκε ομοφωνία επί των μέτρων ασφαλείας για την αεροπορία που θα πρέπει να ληφθούν μελλοντικά από τα συμβαλλόμενα κράτη μέλη του ΔΟΠΑ, συμπεριλαμβανομένης της προστασίας του θαλάμου πληρώματος διακυβέρνησης.

Το επιστέγασμα των προπαρασκευαστικών εργασιών και των συμφωνιών οι οποίες επιτεύχθηκαν κατά τη διάρκεια της Υπουργικής Διάσκεψης του ΔΟΠΑ αποτέλεσε η υιοθέτηση από το Συμβούλιο του ΔΟΠΑ των μέτρων ασφαλείας για την προστασία του θαλάμου του πληρώματος διακυβέρνησης με την έγκριση της τροπολογίας 27 του παραρτήματος 6.

Η Επιτροπή είναι της γνώμης ότι η τροπολογία 27 του ΔΟΠΑ η οποία αφορά την ενίσχυση των προδιαγραφών προστασίας του θαλάμου του πληρώματος διακυβέρνησης ενδέχεται, σε μεταγενέστερη φάση, να συμπληρώσει τον κοινοτικό κανονισμό για τη θέσπιση κοινών κανόνων στον τομέα της ασφάλειας της πολιτικής αεροπορίας.

Κατά τη διάρκεια της Υπουργικής Διάσκεψης του ΔΟΠΑ, η Κοινότητα και τα κράτη μέλη τάχθηκαν υπέρ της ενίσχυσης των προδιαγραφών ασφάλειας κατά τη διάρκεια των πτήσεων. Ευθυγραμμιζόμενο με τη θέση αυτή, το Συμβούλιο του ΔΟΠΑ υιοθέτησε νέες προδιαγραφές για την προστασία των θαλάμων του πληρώματος πτήσης.

Τα συμβαλλόμενα κράτη είναι πλέον υποχρεωμένα να κοινοποιήσουν τη θέση τους επί της τροπολογίας 27 με βάση το εξής χρονοδιάγραμμα:

1. Κάθε συμβαλλόμενο κράτος που επιθυμεί να δηλώσει ότι απορρίπτει την τροπολογία οφείλει να το πράξει έως τις 15 Ιουλίου 2002, και

2. Κάθε συμβαλλόμενο κράτος που επιθυμεί να καταγραφούν οποιεσδήποτε αντιρρήσεις οφείλει να το πράξει έως τις 28 Οκτωβρίου 2002.

2- ΑΞΙΟΛΟΓΗΣΗ ΤΗΣ ΠΡΟΤΕΙΝΟΜΕΝΗΣ ΔΡΑΣΗΣ

Εκείνο που προέχει είναι να υιοθετηθούν οι προδιαγραφές του ΔΟΠΑ για την προστασία του θαλάμου του πληρώματος διακυβέρνησης, ώστε να αποτραπεί η χωρίς εξουσιοδότηση είσοδος στο θάλαμο του πληρώματος διακυβέρνησης, που σημειώθηκε όχι μόνον κατά τα γεγονότα της 11ης Σεπτεμβρίου, αλλά και σε προηγούμενα περιστατικά. Με την τροπολογία 27 του παραρτήματος 6 του ΔΟΠΑ καθορίζεται νέα προδιαγραφή για την ασφάλεια κατά τη διάρκεια των πτήσεων και συμμορφώνεται με τις απαιτήσεις για την ασφάλεια των αεροσκαφών.

Το χρονοδιάγραμμα υλοποίησης που προτείνεται από τον ΔΟΠΑ για την τροπολογία 27 παρέχει επαρκή χρόνο για να αντιμετωπιστούν οι ιδιομορφίες των πρακτικών απαιτήσεων για την συμμόρφωση, ώστε να μειωθεί ενδεχομένως ο οικονομικός αντίκτυπος στις αεροπορικές επιχειρήσεις.

Για να αποφευχθεί οποιοσδήποτε ετεροχρονισμός του καθοριζόμενου χρονοδιαγράμματος απαιτείται κοινή αντίδραση από όλα τα κράτη μέλη της Κοινότητας προς υποστήριξη του μέτρου του ΔΟΠΑ. Παρεκκλίσεις από το χρονοδιάγραμμα των προθεσμιών του ΔΟΠΑ και από το περιεχόμενο των κανόνων που προτείνεται να θεσπιστούν ενδέχεται να έχουν σημαντικές επιπτώσεις και ενδέχεται να οδηγήσουν στην καθυστέρηση της πιστοποίησης και της αμοιβαίας αναγνώρισης των πιστοποιητικών των αεροσκαφών μεταξύ των κρατών μελών της Κοινότητας, και της πιστοποίησης των αεροσκαφών από τρίτες χώρες.

Αφού εγκριθεί η τροπολογία 27 του ΔΟΠΑ επί του παραρτήματος 6, οι κατάλληλες αρχές των κρατών μελών θα χρειαστεί να προβούν στην τροποποίηση των υφιστάμενων προδιαγραφών της ΕΕ, οι οποίες βασίζονται στους κανονισμούς (JARS) που έχουν διαμορφωθεί από τον Σύνδεσμο Αεροπορικών Αρχών, για να διευκολυνθεί η εξισορρόπηση μεταξύ των απαιτήσεων ασφαλείας των αεροσκαφών και των απαιτήσεων ασφαλείας της αεροπορίας.

3- ΣΥΜΠΕΡΑΣΜΑ

Η Επιτροπή καλεί τα κράτη μέλη να υποστηρίξουν την προτεινόμενη τροπολογία 27 του παραρτήματος 6 όσον αφορά την προστασία του θαλάμου του πληρώματος διακυβέρνησης, όπως αναφέρθηκε κατά τη διάρκεια της Υπουργικής Διάσκεψης του ΔΟΠΑ, τον Φεβρουάριο του 2002, με σκοπό να υποστηριχθούν τα συμφέροντα της Κοινότητας στον τομέα της αεροπορικής ασφαλείας, τα οποία θα ζημιωθούν σε περίπτωση που τα κράτη μέλη παρεκκλίνουν από την υποστήριξη που είχαν δώσει κατά το παρελθόν.

Η Επιτροπή προτρέπει ως εκ τούτου τα κράτη μέλη να ανταποκριθούν θετικά στην επιστολή αριθ. AN 11/1.3.16-02/23, για να εναρμονιστεί και να ενισχυθεί ασφάλεια της αεροπορίας.

Δεδομένου ότι η Κοινότητα δεν είναι μέλος του ΔΟΠΑ, η Επιτροπή υπενθυμίζει ότι είναι υποχρεωτικός ο συντονισμός της στάσης των κρατών μελών σε θέματα που εμπίπτουν στην αρμοδιότητα της Κοινότητας ή είναι κοινού συμφέροντος και συζητούνται στα κατάλληλα όργανα του ΔΟΠΑ. Κατά συνέπεια, κάθε πρόθεση παρέκκλισης από την προτεινόμενη τροπολογία 27 του παραρτήματος 6 υπόκειται προηγουμένως σε συντονισμό σε επίπεδο Κοινότητας.